Premijer se nije baš najs(p)retnije izrazio tijekom posjeta Rajevom Selu kada je jednoj ženi, koja se požalila da joj strojevi sporo izvlače vodu, ispričao vlastite probleme s puknutom cijevi u stanu.

Predsjednik Vlade Zoran Milanović u posjetu je područjima pogođenima poplavama, Rajevu Selu i Gunji. Tijekom obilaska premijer je htio iskazati razumijevanje prema stanovnicima Rajevog Sela, ali se nespretno izrazio. Ženi koja se požalila da joj strojevi sporo izvlače vodu iz kuće rekao je da zna kako joj je jer je "njemu pukla cijev u stanu i da to jednostavno traje".

Bilo je puno ljudi koji su 'salijetali' Milanovića nezadovoljni ritmom i organizacijom radova. Primjerice, učitelji u školi u Gunji sami čiste učionice u što se uvjerio i sam premijer kojega su doslovce 'odvukli' da se uvjeri u to.

Sadržaj se nastavlja...

Bilo je puno upita što je s obećanjem da će od 1.7. sve biti puno radnika. Predsjednik Vlade RH je obećao da će škola biti obnovljena do 1. rujna. Rekao je da će sljedeći tjedan ponovno doći, tada će početi i obnova.

Milanović je još kazao kako nije dobio izvješće o puknuću nasipa jer ono nije gotovo.

Govoreći figurativno o poplavama, hrvatski premijer je istaknuo kako nije zadovoljan recesijom jer je to "isto jedna poplava koja se dogodila Hrvatskoj i nema veze s EU".

Ovih se dana puno govori o korištenju EU fondova. Milanović je uvjeren kako ljudi ne vide što "Vlada sve dobro radi jer nisu svi projekti veliki, a mediji u naslovima često iskrivljuju statistiku".

Dodao je kako buduće treba izdvojiti javni sektor iz proračuna i investicije plaćati novcem Europske unije jer "samo su Hrvatska i Slovenija gradile ceste svojim novcem".

Milanović se ponovno osvrnuo i na netom održane izbore u Vukovaru. Rekao je da je taj grad podijeljen kirurškim skalpeom na one koji su "spajali Hrvate i Srbe te na one koji rade podjele". Ipak, očekuje da će sada ipak HDZ promijeniti ploču.

"Sigurno će sada i HDZ pisati na ćirilici", naglasio je premijer te dodao kako "manjinama jamči njihova prava i od nove vlasti očekuje da ne bude huškačka".